उत्तर प्रदेश : इकॉनोमिक ऑफेंसेस विंग ने 17 जिलों में की छापेमारी  
उत्तर प्रदेश के इकॉनोमिक ऑफेंसेस विंग ने यह छापेमारी की है। यह सारी छापेमारी सलमान खुर्शीद के ट्रस्ट पर लगे आरोपों के बाद आरंभ हुई है। तमाम अन्य ट्रस्ट भी इस जांच के दायरे में हैं।
केन्द्रीय कानून मंत्री सलमान खुर्शीद के जाकिर हुसैन ट्रस्ट द्वारा विकलांगो को सहायता उपकरण वितरित करने में की गई कथित गडबडी की जांच कर रही उत्तर प्रदेश पुलिस की आर्थिक अपराध अनुसंधान शाखा (ईओडब्ल्यू) ने सोमवार को जांच के लिए जरूरी दस्तावेजों को जुटाने का काम शुरू कर दिया है।

ईओडब्ल्यू के महानिदेशक सुब्रत त्रिपाठी ने बताया, ‘‘जांच के सिलसिले में ईओडब्ल्यू की टीमों ने राज्य, मंडल और जिला मुख्यालयों पर विकलांग कल्याण विभाग से जरूरी दस्तावेज और फाइलें एकत्र करने का काम शुरू कर दिया है।’’ त्रिपाठी ने कहा कि जांच दल संबंधित कार्यालयों में जाकर आवश्यक दस्तावेज जुटा रही है और विकलांग कल्याण विभाग जांच में पूरा सहयोग कर रहा है। इसे छापा अथवा छानबीन कहना उचित नहीं है।

उन्होंने कहा, ‘‘इस मामले की जांच की लिए 3 जुलाई को ही आदेश जारी किए गए थे। जांच के लिए चार टीमें गठित की गई है और जांच अपने प्रारंभिक स्तर से आगे बढ़ चुकी है।’’ त्रिपाठी ने बताया, ‘‘मामले की जांच में संबंधित पक्षों के बयान दर्ज किए गए हैं और आगे भी किए जा रहे हैं। हालांकि जांच प्रारंभिक स्तर से आगे पहुंच चुकी है, मगर इतने चर्चित और संवेदनशील मामले में जांच पूरी हो जाने तक कुछ निष्कर्ष निकालना ठीक नहीं होगा।’’ 

उन्होंने बताया कि जांच में उपकरणों को बांटने में धन के गबन की आशंकाओं और आरोपों तथा सरकारी मशीनरी के स्तर पर गड़बड़ियों की आशंकाओं सहित अनेक पहलू शामिल हैं मगर जांच पूरी करने के लिए कोई समय सीमा निर्धारित नहीं है।